**Pacient la final de veac**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi află, doctore, c-aici mă doare,

Acolo unde geme-un colţ de ţară,

Acolo unde plânge fiecare

Ca naţiunea noastră să nu moară.

Iar dacă e de completat o fişă,

Te rog, permite-mi să o scriu cu sânge,

Începătura bolii este grijă,

Am tricolorul ciuruit pe sânge.

Farmacopeea stă să se răstoarne

Asupra mea cu toate ale sale,

Dar eu port rana veacului în carne

Şi am în splină ţărăneasca jale.

Tăiaţi-mă de-a lungul şi de-a latul

Şi dumneata şi ceilalţi doctori, încă,

Apoi să-mi iscăliţi certificatul

Că nu ştiţi boala care mă mănâncă.

O, doamne, cum vă înşelaţi cu toţii

Mi-e capul greu de fiecare veste

Şi nici un minister al sănătăţii

De folosinţă, astăzi, nu-mi mai este.

Sânt numai un creion care îşi scrie

Problema ţării lui, încă o dată,

Şi-şi copiază pe curat, târzie,

Această dulce ţară zbuciumată.

Deci, doctore, acestea se întâmplă,

Acestea să le afle telegraful

Mă trage mâlul veacului de tâmplă

Din care nu vreau să se-aleagă praful.

Mai am în mine bucurie multă,

Mai am în mine dorul de-a vă spune

Că nu doar voi, ci alţii mă ascultă,

Să vadă dacă am cuvinte bune.

De nici de sanatoriu nu m-apropii

Că n-aveţi voi rezervă pentru mine

Eu sânt bolnav de soarta Europei

Şi Pacea doarme-n inimă la mine.

Încolo, câte-o tuse, câte-o gripă,

Dureri de şale, şoc de şapte arte,

Artrită la picior şi la aripă

Şi, mai ales, în tot, un pic de moarte.